©AdobeStock/Ingo Bartussek Mit-tisħin sat-trasport, l-enerġija hija essenzjali għall-ħajja ta' kuljum u hija wkoll sors ewlieni ta' emissjonijiet. Aqra dwar is-soluzzjonijiet tal-UE għad-dekarbonizzazzjoni tas-settur. L-enerġija hija l-akbar sors ta' emissjonijiet ta' gassijiet serra fl-UE (aktar minn tliet kwarti tal-ammont totali). Hija tkopri l-produzzjoni tal-elettriku, it-tisħin u t-trasport – li kollha huma essenzjali għall-ħajja ta' kuljum. Sabiex tintlaħaq il-mira ambizzjuża tal-UE ta' newtralità klimatika sal-2050 , jeħtieġ li s-settur tal-enerġija jnaqqas l-emissjonijiet b'mod drastiku. Dan l-aħħar il-prezzijiet tal-gass u tal-elettriku kienu f'livell rekord. L-UE tiddependi b'mod qawwi fuq l-importazzjonijiet tal-enerġija, speċjalment f'dak li għandu x'jaqsam mal- gass naturali (90%) u ż-żejt (97%) , u għaldaqstant hi vulnerabbli għal interruzzjonijiet li jistgħu jgħollu l-prezzijiet. Kooperazzjoni u interkonnessjonijiet aħjar tan-networks tal-enerġija flimkien mal-iżvilupp ta' sorsi ta' enerġija rinnovabbli jistgħu jgħinu lill-pajjiżi tal-UE jiżguraw il-provvisti tal-enerġija. Kompli aqra biex issir taf dwar il-proposti differenti li l-UE qed taħdem fuqhom biex tnaqqas l-emissjonijiet fis-settur tal-enerġija u biex tiggarantixxi provvista sikura. Konnessjonijiet aħjar bejn il-pajjiżi tal-UE Il-konnessjoni tal-infrastruttura tal-enerġija bejn il-pajjiżi tal-UE tista' tgħin biex tiġi żgurata provvista diversifikata tal-enerġija u biex jittaffew aħjar l-interruzzjonijiet possibbli. Bħalissa l-UE qed tirrevedi r-regoli dwar il-finanzjament ta' proġetti ta' infrastruttura tal-enerġija transfruntiera sabiex tilħaq l-għanijiet klimatiċi tagħha. Kull sentejn, tintgħażel lista ta' proġetti infrastrutturali ewlenin. Dawn il-proġetti jistgħu jibbenefikaw minn permessi simplifikati u d-dritt li japplikaw għal finanzjament mill-UE. Il-membri tal-kumitat tal-enerġija tal-Parlament iridu jwaqqfu lill-UE milli tiffinanzja proġetti tal-gass naturali u minflok jidderieġu l-flus lejn infrastruttura tal-idroġenu u għall-qbid u l-ħżin tal-karbonju. Il-Parlament se jibda n-negozjati dwar ir-regoli mal-Kunsill. Idroġenu rinnovabbli Meta l-idroġenu jintuża bħala sors ta' enerġija, ma jipproduċix gassijiet serra, li jfisser li jista' jgħin id-dekarbonizzazzjoni tas-setturi fejn huwa diffiċli li jitnaqqsu l-emissjonijiet tas-CO2. Huwa stmat li l-idroġenu jista' jforni 20–50% tad-domanda tal-enerġija tal-UE fit-trasport u 5–20% fl-industrija sal-2050. Madankollu, biex ikun sostenibbli, l-idroġenu jrid jiġi prodott mill-elettriku rinnovabbli. Il-Membri tal-PE insistew fuq l-importanza ta' distinzjoni ċara bejn idroġenu rinnovabbli u idroġenu b'emissjonijiet baxxi ta' karbonju u t-tneħħija gradwali tal-idroġenu bbażat fuq il-fossili. Enerġija rinnovabbli lil hinn mill-kosta Bħalissa, ir-riħ huwa l-uniku sors ta' enerġija rinnovabbli lil hinn mill-kosta li jintuża fuq skala kummerċjali iżda l-UE qed teżamina sorsi oħra , bħall-enerġija mill-marea u mill-mewġ, l-enerġija solari f'wiċċ l-ilma u l-alka għall-bijofjuwils. Il-Kummissjoni pproponiet strateġija tal-UE biex iżżid b'mod drastiku l-produzzjoni tal-elettriku minn sorsi rinnovabbli lil hinn mill-kosta . B'hekk il-kapaċità tar-riħ lil hinn mill-kosta waħedha se tikber minn mit-12-il GW tal-lum għal 300GW sal-2050. Il-Parlament se jistabbilixxi l-pożizzjoni tiegħu aktar tard f'din il-leġiżlatura. Miri aktar ambizzjużi Iż-żieda fis-sehem tal-enerġija rinnovabbli kif ukoll it-titjib tal-effiċjenza fl-enerġija t-tnejn huma meħtieġa sabiex is-settur tal-enerġija jiġi dekarbonizzat. Skont il-leġiżlazzjoni li għandha l-għan li twassal il-miri tal-Patt Ekoloġiku , il-Kummissjoni pproponiet li tirrevedi l-miri kemm għall-enerġija rinnovabbli (attwalment 32% sal-2030) kif ukoll għall-effiċjenza enerġetika (32.5% sal-2030). Effiċjenza fl-enerġija: regoli ġodda tal-UE għall-bini u d-djar Ix-xiri ta' prodotti effiċjenti fl-użu tal-enerġija: spjegazzjoni tat-tikketta tal-enerġija tal-UE Aktar informazzjoni L-enerġija tal-UE f'ċifri: Ktejjeb tal-istatistika 2021 Il-Kummissjoni: Taħt il-lenti: Nagħmlu l-infrastruttura tal-enerġija tal-UE adattata għan-newtralità klimatika (15 ta' Ġunju 2021) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF